《晁端州秀宴席》
宋代·刘跂

同寮贵公子，好事敌原尝。晁侯更萧散，不爱囊中装。

步兵玉觥更，洞庭金丸香。宛转莼带细，纷纶鲙缕长。

鳆鱼三百饤，岂必河之鲂。咄嗟事便办，侍御色不忙。

熙熙春台上，醉语各相忘。汤饼最后出，虽饱别有肠。

愿君善遇客，欢乐殊未央。不须投车辖，敬举主人觞。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。